ลุงเบนกับปู่จอร์จ
คุณปู่ George Soros ฟันธงใน New York Times ว่า
15 ก.ย. 2554

คุณปู่ George Soros ฟันธงใน New York Times ว่า
โดย..วรววณ ธาราภูมิ
 “การที่ธนาคารกลางยุโรป หรือ ECB ไม่มีอำนาจพอ ทำให้วิกฤตในครั้งนี้มีสิทธิย่ำแย่กว่าเมื่อปี 2008 เอามากๆ”
ปู่จอร์จ บอกว่า ยุโรปต้องการ 3 สิ่งนี้ 1.ECB ต้องมีอำนาจตัดสินใจ 2.ต้องมี Euro Bond 3.ต้องมีกลไกที่เปิดให้บางประเทศที่ล้มเหลวออกไปจากกลุ่มยูโรได้
ปู่จอร์จคนนี้เคยขย่มประเทศไทยและคนไทยที่ต้องเปิดท้ายขายของจนแบนแต๊ดแต๋ในช่วงต้มยำกุ้ง 
แต่ปู่ก็วิเคราะห์และมีมุมมองที่เข้าท่ามาก
 




อา...และแล้ว ลุงเบน เบอร์แนนคีย์ ของเราก็มา แหม...กำลังคิดถึงเชียว ลุงเบน บอกกับ CNBC ว่า วิกฤตในยุโรปสามารถ “จัดการได้” ลุงใช้คำว่า “Manageable” 
ฮ่าๆๆๆ กลับไปจัดการประเทศของตัวเองให้ได้ก่อนเหอะ ลุงเอ๊ย หากจำไม่ได้ว่าลุงเบนเคยพูดยังไงในปลายปี 2007 จะเล่าให้ฟังนิ้ดส์...นึง 
ประโยคอมตะของลุงเบนในช่วงต้นๆ วิกฤต Subprime คือ “วิกฤตนี้จะจำกัดวงแคบ ผมไม่เคยเห็นวิกฤตอสังหาริมทรัพย์ที่ลามไปทั่วอเมริกา” ลุงแกว่าประมาณนี้ละ และแกใช้คำว่า “Contained” และวันนั้น วันที่ลุงพูด ก็เป็นวันเริ่มต้นของวิกฤตที่ในที่สุดก็ลุกลามไปไกลเกินกว่าที่ลุงเบนบอกว่า Contained หรือจำกัดวง 
เมื่อวันที่ 14 ก.ค.ที่ผ่านมา ลุงเขียนบันทึกส่งสภาคองเกรสว่า “สุทธิแล้วธนาคารต่างๆ ในสหรัฐมีการปล่อยกู้ ซื้อพันธบัตร จากกรีซ ไอร์แลนด์ และโปรตุเกสเกือบ 2 แสนล้านเหรียญสหรัฐ จำนวนแค่เนี่ยเอง เมื่อเทียบกับทุนของธนาคารต่างๆ แล้วมันจัดการได้ (Manageable)” มาวันนี้ลุงก็บอกว่าวิกฤตหนี้ที่ยุโรปมันจัดการได้ (Manageable) เอาอีกแล้วนะลุง ไม่เข็ดสักที 
ลุงกำลังมองยุโรปวันนี้เหมือนมองอเมริกาในวันนั้นเปี๊ยบ วันที่เพิ่งเกิดวิกฤต Subprime และลุงก็จะมองผิดอีกครั้ง อาจจะจริงของลุงนะที่ว่าปัญหาที่ยุโรปมันสามารถจัดการได้ เพราะในใจ ลุงเบน มีแต่ปั๊มเงินๆๆๆ แบบอเมริกันคลาสสิกโมเดล แต่ยุโรปไม่เหมือนกับอเมริกา การมองยุโรปด้วยความยึดติดในรูปแบบและเงื่อนไขของอเมริกามันไม่ถูกต้อง
ความจริงลุงลืมเติมคำท้ายไป ต้องพูดใหม่ว่า ปัญหาในยุโรปถูกจัดการได้ “อย่างห่วยชะมัดยาดเลย“ ต่างหากเล่า
เฮ้อ ลองดูผลตอบแทนพันธบัตรรัฐบาลสิ พันธบัตรรัฐบาลสหรัฐอายุ 10 ปี ให้ 2% พันธบัตรรัฐบาลกรีซ อายุ 2 ปี ให้ 50%+ พันธบัตรรัฐบาลเยอรมนี อายุ 10 ปี ให้ 1.85% พันธบัตรรัฐบาลญี่ปุ่น อายุ 10 ปี ให้ 0.99%
นี่มันผิดปกติเอามากๆ เลย ใช่ไหม มันบอกว่ายุโรปกำลังจะ “เปรี๊ยะๆ เพล้ง” แล้ว กรีซก่อนละ และประเทศอื่นก็จะตามไป ความกดดันที่รัฐบาลโดยเฉพาะเยอรมนีจะได้รับหากไปช่วยอุ้มกรีซและประเทศลูกหมูอื่นๆ มันน่าจะถึงขั้น Social Unrest เลยทีเดียว แม้ศาลจะตัดสินว่าปล่อยกู้อุ้มคนอื่นมันไม่ผิด แต่หากอุ้มอีก ผลการเลือกตั้งใหม่จะเป็นไง เพราะคนกำลังยัวะสุดขีดที่รัฐบาลคุณป้า Angela Merkel เอาเงินเขาไปอุ้มเจ้าลูกหมูตัวขี้เกียจสุดๆ และชอบกินแรงคนอื่นอย่างกรีซไว้ และประเทศอื่นๆ อย่างฝรั่งเศสก็ทำได้ลำบากเช่นกัน
เราน่าจะได้พบความผันผวนสุดๆ ในทุกตลาด ในทุกประเภทการลงทุนกันทุกวันละ มีข่าวดีอะไรเหมือนขอนไม้ลอยมาตลาดหุ้นก็จะเด้งขึ้น ทองคำก็จะตกลง พอมีข่าวร้าย หุ้นจะลง ทองคำจะขึ้น แล้วก็จะวนเวียนแบบนี้ไปเรื่อยๆ เพราะยังทำใจรับความจริงไม่ได้ว่า The Great Correction มันกำลังจะมาถึง
คนที่รับความผันผวนรายวันขนาด + หรือ – ได้ถึง 5% ต่อวันไม่ได้ หัวใจจะวาย ก็ขอแนะนำให้ออกไปจากตลาดซะ เอาเงินไปฝาก ไปซื้อกองทุนตราสารหนี้ที่ห่างไกลจากความเสี่ยงในต่างประเทศก่อนก็ได้ แต่คนที่รับได้และมีแนวทางลงทุนระยะยาวอยู่แล้วโดยลงทุนทุกเดือน ก็น่าจะรักษาสัดส่วนการลงทุนที่กระจายสินทรัพย์ที่เหมาะกับตัวเราไว้
เหตุการณ์อย่างนี้น่าเรียนรู้เอาไว้ให้มาก แม้จะไม่รู้ว่ามันจะจบอย่างไร